รัฐบาลไทย-ข่าวทำเนียบรัฐบาล-รัฐบาล เชิญชวนประชาชนสวมใส่เสื้อสีเหลืองร่วมเฝ้าฯ รับเสด็จพระราชดำเนินเลียบพระนครโดยขบวนพยุหยาตราทางชลมารค เนื่องในพระราชพิธีบรมราชาภิเษก 12 ธันวาคม 2562
วันพุธที่ 20 พฤศจิกายน 2562
รัฐบาล เชิญชวนประชาชนสวมใส่เสื้อสีเหลืองร่วมเฝ้าฯ รับเสด็จพระราชดําเนินเลียบพระนครโดยขบวนพยุหยาตราทางชลมารค เนื่องในพระราชพิธีบรมราชาภิเษก 12 ธันวาคม 2562
คกก.อํานวยการจัดงานพระราชพิธีบรมราชาภิเษก เตรียมความพร้อมทุกอย่างเป็นไปตามแผนที่กําหนดไว้ รัฐบาลเชิญชวนประชาชนสวมใส่เสื้อสีเหลืองร่วมเฝ้าฯ รับเสด็จพระราชดําเนินเลียบพระนครโดยขบวนพยุหยาตราทางชลมารค เนื่องในพระราชพิธีบรมราชาภิเษก 12 ธันวาคม 2562
วันนี้ (20 พ.ย.62) เวลา 09.00 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุมคณะกรรมการอํานวยการจัดงานพระราชพิธีบรมราชาภิเษก ครั้งที่ 2/2562 ร่วมกับหน่วยงานที่เกี่ยวข้อง โดยมี ประธานสภาผู้แทนราษฎร และผู้แทนหน่วยงานในพระองค์ ร่วมประชุมด้วย
ที่ประชุมได้รับทราบการเลื่อนวันเสด็จพระราชดําเนินเลียบพระนครโดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 และการจัดริ้วขบวนราบเสด็จพระราชดําเนินจากท่าราชวรดิฐไปยังพระบรมมหาราชวัง ด้วยสํานักนายกรัฐมนตรีได้มีหนังสือเรียนราชเลขานุการในพระองค์พระบาทสมเด็จพระเจ้าอยู่หัว ขอให้นําความกราบบังคมทูลพระกรุณาทรงทราบฝ่าละอองธุลีพระบาท และขอพระราชทานพระบรมราชานุญาตเลื่อนกําหนดวันที่จะเสด็จพระราชดําเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562ในวันที่ 24 ตุลาคม 2562 ซึ่งกองกิจการในพระองค์ 904 ได้นําความกราบบังคมพระกรุณาทรงทราบฝ่าละอองธุลีพระบาทแล้ว ทรงพระกรุณาโปรดเกล้าฯ ให้เลื่อนการดังกล่าวเป็นวันที่ 12 ธันวาคม 2562 เวลา 15.30 น. และทรงพระกรุณาโปรดเกล้าฯ ให้เพิ่มริ้วขบวนราบเสด็จ พระราชดําเนินจากท่าราชวรดิฐไปยังพระบรมมหาราชวังในการนี้ นายวิษณุ เครืองาม รองนายกรัฐมนตรี ได้รับมอบหมายจากนายกรัฐมนตรี เป็นประธานการประชุมหารือร่วมกับหน่วยงานที่เกี่ยวข้อง ซึ่งได้รายงานความคืบหน้าการเตรียมการทุกอย่างเป็นไปตามแผนที่กําหนดไว้ให้ที่ประชุมรับทราบด้วย
โอกาสนี้ ที่ประชุมได้รับทราบความพร้อมการเตรียมการด้านต่าง ๆ ประกอบด้วย การจัดขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 การจัดริ้วขบวนราบเสด็จพระราชดําเนินจากท่าราชวรดิฐไปยังพระบรมมหาราชวัง การจัดสถานที่สําหรับประชาชนร่วมเฝ้าทูลละอองธุลีพระบาท การรักษาความปลอดภัยและการจราจร การประชาสัมพันธ์การเสด็จพระราชดําเนินเลียบพระนครโดยขบวนพยุหยาตราทางชลมารค และการจัดริ้วขบวนเสด็จพระราชดําเนินจากท่าราชวรดิฐไปยังพระบรมมหาราชวัง
โดยนายกรัฐมนตรี เน้นย้ําให้ดําเนินการทุกอย่างเป็นไปตามขั้นตอนราชประเพณี การบริหารจัดการเรื่องรถรับ-ส่ง สําหรับผู้เข้าร่วมพระราชพิธีและเจ้าหน้าที่ผู้ปฏิบัติงานและงานด้านการจราจร ต้องเป็นไปอย่างมีประสิทธิภาพ รวมทั้งให้ประชาสัมพันธ์สร้างการรับรู้แก่ประชาชน ให้ทราบอย่างกว้างขวาง มีความรู้เข้าใจเกี่ยวกับการเสด็จพระราชดําเนินเลียบพระนครโดยขบวนพยุหยาตราทางชลมารครวมถึงกําหนดจุดเฝ้าทูลละอองธุลีพระบาท สําหรับประชาชนที่จะเดินทางมาร่วมเฝ้าทูลละอองธุลีพระบาท ให้ได้รับการอํานวยความสะดวกในการเดินทางให้มากที่สุด ตลอดจนบริการต่าง ๆ ทั้งด้านการรักษาพยาบาลและการแพทย์ อาหารและน้ําดื่ม ต้องเพียงพอและเหมาะสมพร้อมกําชับทุกฝ่ายให้ช่วยกันบริหารจัดการขยะต่าง ๆ อย่างมีประสิทธิภาพรณรงค์ให้ประชาชนตระหนักและร่วมกันดูแลรักษาความสะอาดและสิ่งแวดล้อมทั้งทางบกและทางน้ํา ทั้งนี้ ขอให้ผู้ที่เกี่ยวข้องทุกหน่วยงานกําหนดวันซ้อมตามช่วงเวลา เพื่อให้การดําเนินการเป็นไปด้วยความเรียบร้อยตามที่กําหนดไว้
นายกรัฐมนตรียังได้กล่าวเชิญชวนประชาชนทุกหมู่ที่ร่วมเฝ้าทูลละอองธุลีพระบาท ร่วมกันสวมใส่เสื้อสีเหลือง เพื่อให้เกิดความสวยงามและเป็นระเบียบเรียบร้อยพร้อมเพรียงกัน
----------------
กลุ่มประชาสัมพันธ์และผยแพร่ สํานักโฆษก